ئارۆ جە شارۆ سلێمانیێ، جە ساڵیادو کۆچی دمایی ئیبراهیم ئەحمەد سیاسەتمەدار و نۋیسەری نامی کوردیەنە، بە مەڕاسیمێ جەماوەریانە ڕێز جە لەیلا گوڤەن پارلەمانتارەو هەدەپەی و هامسەرۆکەو گلێرگەو جڤاکی دیموکراتیکی-(کەجەدە)ی گیریا و هاموەخت خەڵاتو زێرین-و (بلە)-ی پەی ئەی ساڵی بەخشیا پنەش. خەڵاتەکە جە وەختێنە بەخشیا بە لەیلا گوڤەنێ کە ئاڎە ۱٥۳ ڕۋێن دژ بە گۆشەگیرکەردەی ڕێبەر عەبدوڵا ئۆجالانی بەشێۋازی بێوادە مانش جە واردەی گێرتەن و پێشەنگی هەزاران مانگێرێ و کەسێ تەری مەکەرۆنە کە دژ بە گۆشەگیریەکە مانشان جە واردەی گێرتەن و ئینێ چالاکییەنە.
خەڵاتەکە جەلاو شاناز ئیبراهیم ئەحمەدی جیاتی گوڤەنێ دریا بە موزەین گونەش هامسەرۆکەو نمایندەیی هەدەپەی جە پانیشتو کوردستانی.
موزەیەنە سپاس و ستاییشو وێش و لەیلا گوڤەنێش یاۋنا بە ڕاۋەبەرانو خەڵاتەکەی و بنەماڵەو ئیبراهیم ئەحمەدی.
هەر جە مەراسیمەکەنە چەندین کەسایەتیێ تەرێ کوردستانی خەڵاتێ کریێ.
خەڵاتو بلەی ساڵانە جە ساڵیادو کۆچی دمایی ئیبراهیم ئەحمەد-یەنە بەخشیۆنە بە ژمارێۋ کەسایەتیێ کوردستانی و گرنگتەرین خەڵاتیچ زێڕیننە و بە کەسایەتیێ بەخشیۆنە کە ڕۆڵ و کاریگەری گرنگش سەرو گلێرگەی کوردی ببۆنە.
